'Zelena je također naša nacionalna boja' - predsjednik Obama odao priznanje čvrstim vezama Amerike i Irske
Predsjednik je odao priznanje humanitarnim naporima Irske, rekavši da Irska 'nije zaboravila što znači biti siromašan'
Predsjednika Obamu predstavio je njegov domaćin, premijer Enda Kenny, koji je za njega rekao da je 'predsjednik novog tipa – jer on ne govori samo u američkom snu, on je otjelovljenje američkog sna'. Posjetom Irskoj američki predsjednik Barack Obama započeo je put po Europi tijekom kojeg će, pored ove otočke zemlje, posjetiti još Englesku, Francusku i Poljsku. Predsjednički Air Force One spustio se u Dublin gdje je predsjednika Obamu dočekala irska predsjednica Mary McAleese, a potom se sastao i s irskim premijerom Ednom Kennyjem. Nakon razgovora s irskim premijerom, predsjednik Obama je pohvalio irska nastojanja da se uspostavi mir u britanskoj pokrajini Sjevernoj Irskoj, rekavši da je to inspiracija Sjedinjenim Državama. Govoreći na glavnom trgu u Dublinu, pred nekih 40 tisuća Iraca, predsjednik je odao priznanje čvrstim vezama koje spajaju dvije zemlje. Obraćanje je uz ostalo imalo i cilj da ojača irsku samouvjerenost da će se zemlja izvući iz teške ekonomske krize. Predsjednik Sjedinjenih Država spomenuo je i svoje irske korijene, s majčine strane, te je okupljenima uputio pozdrave nekih 40 milijuna Amerikanaca koji također vode podrijetlo s tog otoka. Predsjednik je rekao da se u Irskoj osjećao kao kod kuće, dodavši da američke nacionalne boje uvijek sadrže i malo zelenog – što je nacionalna boja Irske. Spomenuvši ekonomske probleme svojih domaćina, američki je predsjednik podsjetio da je irski školski sustav jedan od najboljih u svijetu a mladi vrlo dobro obrazovani te da je zbog toga pred njihovom zemljom svjetla budućnost, bez obzira na aktualna teška vremena. Predsjednik je odao priznanje i humanitarnim naporima Irske u svijetu u razvoju, rekavši da Irska nije zaboravila što znači biti siromašan. Također, odao je priznanje Dublinu na naporima da se – u suradnji s Britanijom – postigne mir u Sjevernoj Irskoj. Predsjednika Obamu predstavio je njegov domaćin, premijer Enda Kenny, koji je za njega rekao da je 'predsjednik novog tipa – jer on ne govori samo u američkom snu, on je otjelovljenje američkog sna'. Predsjednik Obama sinoć je otišao iz Dublina za London – nešto ranije zbog zabrinutosti da bi oblak vulkanskog pepela koji se širi od Islanda mogao poremetiti planove o letu. Razgovori koje američki predsjednik vodi s europskim čelnicima bit će koncentrirani na globalne ekonomske probleme i na događanja na Srednjem istoku. Posebno na krvave nemire u Libiji i američku ulogu u bombardiranju koje provodi NATO savez na snage lojalne Moameru Gafadiju. Međutim, očekuje se da će predsjednik sa svojim europskim kolegama voditi i razgovore o izazovima s kojima su sučeljeni dok se svijet pokušava izvući iz recesije. Nakon današnjeg susreta s irskom predsjednicom i premijerom, sljedećih dana Barack Obama će voditi i razgovore s britanskim premijerom Davidom Cameronom, ruskim predsjednikom Dmitrijem Medvjedevim, francuskim predsjednikom Nicolasom Sarkozyjem i japanskim premiejrom Naoto Kanom. Sutra predsjednik odlazi u Britaniju u dvodnevni državnički posjet, a odsjest će zajedno sa suprugom Michaelle, u Buckinghamskoj palači kao gost kraljice Elizabete. Nakon toga na redu je summit najrazvijenijih zemalja svijeta i Rusije u Francuskoj. No prije tih državničkih razgovora američki je predsjednik danas posjetio zaseok Moneygall s oko 300 stanovnika gdje je njegov prapradjed s majčine strane rođen 1830. i gdje je živio prije negoli je emigrirao u Sjedinjene Države. U pripremama dočeka sve kuće u ovom selu su svježe obojane, a za susret s predsjednikom izbliza bile su potrebne ulaznice. Uz predsjednika Obamu, irske korijene ima i nekih 37 milijuna Amerikanaca tako da su veze dvije zemlje uvijek vrlo snažne. Bijela kuća se nada kako će ovaj posjet pokazati američku predanost europskim saveznicima nakon dužeg razdoblja u kojem je predsjednik Obama bio koncentriran na Srednji istok. Međutim, teško pitanje i dalje ostaju američki odnosi sa zapadnim saveznicima i Rusijom. Dok Sjedinjene Države vode rat u Afganistanu i okončavaju dugogodišnji angažman u iraku, pokušavaju ograničiti svoj angažman u libijskom sukobu. Britanija i Francuska vrše pritisak za većim američkim angažmanom dok se čini da su Gadafijeve snage i pobunjenici u pat poziciji. Susret s ruskim predsjednikom Medvjedevim mogao bi biti također izazovan. Rusija se protivi postavljanju američkog protu raketnog štita u Europi, tvrdeći da on predstavlja prijetnju ruskom nuklearnom arsenalu.